
	Уг номыг “Болор дуран” шалгуураар шүүсэн болно. 
Программтай танилцах бол сурталчилгаа дээр товшиж холбоос руу орно уу.

	АВАРГА БОЛОН ОДОЙ ХҮМҮҮСИЙН БИОЛОГИ

	 

	ХОЁР ДАХИН ЖИЖГЭРСЭН ХҮН

	 

	Хэрэв хүний өндрийг 180 см байжээ гэж үзээд хоёр дахин жижгэрүүлбэл 90 см болно. Геометрийн төстэй чанараа хадгалахын тулд биеийн гадаргуу нь дөрөв дахин, эзлэхүүн нь найм дахин багасна. Биеийн жин, масс нь мөн төдий хэмжээтэй багасна. Хэрэв 64 кило жинтэй байсан бол 8 кило болно гэсэн үг. Тархины эзлэхүүн, жин, масс нь бусад эрхтнүүдийн адил найм дахин багасаж, гадаргуу нь дөрөв дахин, шугаман хэмжээ нь өөрөөр хэлбэл урт, өргөн, өндөр нь хоёр дахин багасах болно. Логик сэтгэлгээний чадвар нь ихээхэн суларч, манай одой хүн маань өөрийнхөө сэрлийг арай гэж тодорхойлж ойлгох чадахтай үгүйтэй болно. Бид л тэдний өмнөөс энэ бүхнийг хийх хэрэгтэй болох байх. Зөвхөн тархины өөр зохион байгуулалт, түүний хэсгүүдийн өөр харилцааны явцад л тархины ерөнхий массын багасалтаас үл хамааран оюун ухаан хангалттай хүчин чадлаа хадгалж чадна. Ерөнхий үнэмлэхүй дулаан ялгаруулалт нь дөрөв дахин багасаж, биеийн гадаргуугийн багасалттай яг тохирох учраас биеийн температур анхных шигээ л байгаа юм шиг байх болно. Биед нь хүйтэн их гүнзгий нэвтрэх бөгөөд үүний учир нь биеийн төв хэсгийн температур багассантай холбоотой. Идсэн хоол, амьсгалсан хүчилтөрөгчийн харьцангуй багтаамж, тэдгээрийн ялгаруулалт нь хоёр дахин ихэснэ. Хэрэв жирийн хүн хоногт хоёр килограмм хоол тэжээлийн зүйл хэрэглэж байсан бол, одой хүн маань өөрийнхөө биеийн масстай харьцангуйгаар хоёр дахин их буюу кило хагас хоол идэх болно. Ингэж бидний нөгөөх одой хүн маань биднээс идэмхий болж таарна. Түүний үдийн хоолонд харьцангуйгаар хоёр дахин урт хиам, эзлэхүүнээрээ хоёр дахин их талх хэрэглэгдэх нь байна.

	Түүний механик ажил нь харьцангуйгаар хоёр дахин их байна. Тэрээр уул руу гарах буюу шатаар буухдаа хоёр дахин хурдалж, мөн хоёр дахин хурдан гүйж (хэрэв тооцоололд зөвхөн үрэлтийг тооцоод агаарын эсэргүүцлийг тооцохгүй бол) чадна. Биеийн хэмжээтэйгээ харьцангуйгаар ашигт ажиллагаа нь дөрөв дахин ихэснэ. Хэрэв жирийн хүн минутад өөрийн биеийн өндөртэй тэнцэх тийм хэмжээгээр дээш авирч чаддаг бол, жижиг биет дөрвөөр илүү өндөрт авирч чадна.

	Булчингийн үнэлэхүй хүч дөрөв дахин багасах учраас аварга хүмүүстэй эсвэл өндөр хүмүүстэй барилдах болбол одой хүн ялагдана. Гэхдээ булчингийн харьцангуй хүч хоёр дахин ихсэж өмнө нь хоёр гараараа нэг хүнийг өргөдөг байсан бол, одоо өөртэйгөө адилхан хоёр хүнийг өргөж чаддаг болно.

	Яс, мөгөөрсний харьцангуй суналтын эсэргүүцэл, арьс, бүлхний урагдалтын эсэргүүцэл мөн хоёр дахин ихэснэ. Хэрэв жирийн хүн өөртэйгөө адилхан ганц хүнийг л мөрөн дээрээ авч явж чаддаг бол, одой хүн өөрийгөө оролцуулах юм бол зургаан хүн, өөрийгөө оролцуулахгүй бол таван хүн өргөөд явж чадна. Одой хүн харьцангуйгаар хоёр дахин урт, хүнд гуалинг авч явж чадах нь харагдаж байна. Тэрээр хоёр дахин илүү эзлэхүүнтэй чулууг газар дээгүүр өнхрүүлж, хоёр дахин илүү ачаатай хүнд тэргийг чирч чадна. Аюулгүй унах хамгийн их өндрийн хэмжээ нь хоёр дахин их боловч биеийн хэмжээтэй нь харьцуулбал дөрөв дахин их болж байгаа юм. Хэрэв жирийн хүн өөрийнхөө өндөртэй ижил өндрөөс бэртэлгүй унаж болдог бол, одой хүн өөрийн өндрөөс дөрөв дахин өндөр дээрээс аюулгүйгээр унаж чадна.

	Аливаа булчингийн ажил нэг удаа агшихдаа найм дахин багасаж, ингэснээрээ түүний даралт дөрөв дахин багасаж, агшилтын хэмжээ нь хоёр дахин богино болно. Үүний үр дүнд үсрэлт нь үнэлэхүй хэмжээгээрээ мөн төдий зэрэг байх ба харьцангуй хэмжээгээрээ бол харин өсөх болно. Жирийн өндөртэй хүн харайлтад бэлтгэхдээ 30 см тэнийж, тэгээд үсрэхдээ биеэ 60 см өргөдөг. Одой хүнийг булчингууд нь мөн төдий хэмжээний өндөрт шидэх боловч хөлийн булчингийн тэнийлт нь ердөө 15 см тэнийнэ. Гадаргуугаас 45 см өндөрт өргөгдөж нурууны нь өндөртэй харьцуулахад харайлт гурав дахин өндөр болно. Хэрэв ердийн хүн сандал дээр хялбархан үсрээд гардаг бол одой хүн ширээн дээр ядаж түдэлгүй харайгаад л гарчихна. Хэрэв ажлын үед булчингуудын минутад агших тоо тэр хэвээрээ үлддэг бол үнэлэхүй ажил нь найм дахин багасаж, харин харьцангуй ажил нь өөрчлөгдөхгүй. Гэвч сүүлчийн энэ чанар нь одой хүнд хоёр дахин их байх болно гэдгийг бид мэдэх билээ. Үүнээс үндэслэн нэгж хугацаанд булчингийн агших тоо хоёр дахин ихэснэ. Өөрөөр хэлбэл, хөдөлгөөний давтамж, гараа даллах, хөл, толгойгоо хөдөлгөх тоо хоёр дахин ихэснэ. Энэ нь мэдрэлийн харилцааны хурдтай тохирч байна. Одой хүн зөвхөн хүчтэй байгаад зогсохгүй харайгч, акоробатч байж чадах ба маш хурдан шаламгай байх болно.

	Хэр тэнцүү хэмжээтэй, шидсэн чулууны нь үнэлэхүй өндрийн хэмжээ нь тэр л хэвээр байх авч, өөрийнх нь өндөртэй харьцуулахад мөн л хоёр дахин их байх болно. Хэрэв жирийн хүн зангидсан гарын хэртэй чулууг өөрийнхөө өндрөөс 10 дахин өндөрт шидэж чаддаг бол, одой хүн зангидсан гарынхаа хэртэй чулууг 20 дахин өндөрт шидэж чадна. Гарын болоод хөлийн цохилт нь түүний массад хэмжээ зохицсоноор өөрөөр хэлбэл найм дахин бага байх бөгөөд, учир нь юм барьсан бариагүй гарын хурд нь яг л хэвээрээ байх болно. Ингэж зангидсан гар, алх, сэлэм, хутганы харьцангуй хүч нь өөрчлөгдөхгүй боловч цохилтын давтамж хоёр дахин ихэснэ.

	Энэ бүхнээс үзэхэд одой хүний хувьд таталтыг ялах нь тун хялбархан болох ба тэр нь илүү хөдөлгөөнтэй, дээд зэргийн хурдан байх болно. Жижиг биетэй амьтад ердийн биетэй хүмүүсийг амьдрахын төлөө тэмцлийн явцад шахан гаргахад нь юу саад болж байв аа? Юуны өмнө одой хүмүүс нь булчингийн үнэлэхүй хүч багатайн улмаас таталттай тэмцэхэд ялна л даа, гэвч том хэмжээтэй амьтадтай тэмцэхдээ ялагдана. Түүнээс гадна тархины багтаамжийн багасалт нь оюуны чадварын сулралтыг бас дагалдуулах болно.

	 

	 

	ХОЁР ДАХИН ТОМСГОСОН ХҮН

	1,8 м-ийн оронд 3,6 (5 арш) метрийн өндөр хүн байна гэж бодъё. Эзлэхүүн, масс, жин нь найм дахин ихэснэ. 64 килограммын оронд манай аварга маань 512 кило (30 пуд) болно. Булчин ба хөдөлгөөний эрхтнүүдийн үнэлэхүй хүч нь дөрөв дахин өснө. Харин биеийн жинтэй харьцуулахад тэр нь хоёр дахин багасна. Хэрэв урьд нь өөртэйгөө адилхан нэг хүнийг мөрөн дээрээ авч явж чаддаг бол аварга хүн ижлээ авч явахгүй, түүний булчингийн бүх хүч нь найм дахин өссөн биеийн масст нь шингэх болно. Ажил хийх, ачаа тээх, орон байраа янзлахад нь хүч нь хүрэлцээгүй болно. Аварга хүн маань арай гэж явах бөгөөд өчүүхэн түлхэлт л түүнийг өеөдүүлж мэднэ.

	Мэдээж аварга хүний тархи асар их хүчтэй байх болно. Гэвч үүний хажуугаар биеийн хүчний чадал муутай, ажлын чадваргүй, бүх хүчээ өөрийн биед шилжүүлсэн байх болно! Аварга хүний байдлыг хүчтэй, эрүүл, гэхдээ үхтлээ тамирдан эцсэн, түүнээсээ салж чадахгүй байгаа ерийн хүнтэй зүйрлүүлж болно.

	Татах хүчтэй тэмцэх ажлын зайлшгүй хэмжээ нь түүний өндрийн дөрвөн зэрэгтэй тэнцэх ба өргөж чадах ачааны хэмжээ найм дахин, өргөн өндөр нь хоёр дахин буюу ажлын үр дүн нь 16 дахин өснө. Ингэхэд үнэмлэхүй чадал нь зөвхөн дөрөв дахин өснө. Үүнээс үндэслэн татах хүчтэй тэмцэхэд хамаатай энерги дөрөв дахин бууна. Өндрийг цааш ихэсгэх юм аа гэхэд тэр бүр явж чадахаа больж босох ч үгүй, хөдөлгөөний эрхтнүүд нь механик ажил хийх чадвараа алдана. Хуруу, хэл, бусад жижиг эрхтнүүдээ хөдөлгөх чадвар л үлдэх бөгөөд гэвч сүүлдээ аварга хүн хангалттай өндөртэй болох юм бол тэдгээрийн жин нь авч явахад ихээхэн хүнд болно. Өндрийг бүр ихэсгэвэл судаснууд нь задарч үхлийн аюулд хүрнэ.

	 

	 

	100 ДАХИН ЖИЖГЭРСЭН ХҮН

	Дотоод эрхтнүүдийг иймэрхүүгээр багасгах нь бараг бүтэшгүй ч гэлээ, бид үүнийг болох юм гэж бодъё. Одоо бол ёстой л чигчийн чинээ хүний тухай ярих болж байна. Түүний өндөр нь 10 мм, гадаргуу нь 10000 дахин жижгэрсэн, эзлэхүүн, масс, жингийн хувьд ерийн хүнтэй харьцуулахад сая дахин бага болно. Чухамдаа түүний жин, нь 0,063 г буюу ердийн дусал уснаас жаахан л хүнд байх болно. Булчингуудын харьцангуй хүч 100 дахин ихэснэ. Тэр өөрийн биетэй нь харьцуулахад 100 дахин хүнд ачааг өргөх болно. Яс, мөгөөрс, арьс бусад тулгуур хэсгийн харьцангуй бэх бат чанар нь зуу дахин өснө. Түүнийг өөртэй нь адилхан 200 хүнээр дарж болно, тэгэхэд ганц ч яс хотойхгүй, ганц ч булчин чичрэхгүй, ердийн хүн өөртэйгөө адил нэг хүнийг яаж авч явдаг вэ түүн шиг л хялбархан өргөөд явчихна.

	Татах хүчтэй тэмцэх ажил 10000 дахин хөнгөрнө. Бяцхан хүн маань өөрийнхөө өндөртэй тэнцүү 10000 газар гэр ухаж чаддаг байхад ерийн хүн ганцыг л ухаж чадна гэдгийг бид мэднэ. Ерийн хүнтэй нэг зэрэг ухаж эхэлсэн суваг нь түүний биеийн уртаас 10000 дахин урт байна.

	Булчин агшихад хийгдэх харьцангуй ажлын хэмжээ нь урьдынхаараа үлдэх бөгөөд биеийн урттай нь харьцуулбал үсрэлтийн өндрийн хэмжээ нь 100 дахин, газраас өргөх нь 200 дахин ихэснэ. Тийм хүн эрчээ авах гэж гүйлгүйгээр хорин давхар «тэнгэр баганадсан байшин», өөрт нь нуур мэт санагдах нугын дээгүүр харайлгаж чадна. Чулуу шидэх зай, өндөр нь мөн л хэвийн хэмжээнд үлдэх боловч харьцангуй хэмжээ нь зуу дахин өснө. Сэлэх нь түүнд маш хялбархан болох бөгөөд учир нь булчин болон алганы гадаргуун харьцангуй хүч нь 100 дахин өснө.

	Түүний биеийн масстай харьцуулахад бяцхан хүний хувьд агаар 100 дахин өтгөн санагдах ажээ. Салхи ч гэсэн 100 дахин хүчтэй юм шиг болно. Гэвч ямар ч салхинд энэ хүн маань тийм арчаагүй байхгүй, учир нь түүний барьцалдах чадвар, булчингийн хүч нь 100 дахин өссөн болно. Манай тарваган хүн ямар ч өндрөөс унаж чадна.

	Агаарын эсэргүүцэл түүнийг хөх няц болтлоо унахад хүргэхгүй, яагаад гэвэл түүний биеийн харьцангуй их талбай түүнд 3—4 м/сек хурд л олгох болно. Түүнээс гадна, түүний яс, бусад эрхтнүүдийн эвдрэлийг эсэргүүцэх чанар зуу дахин өснө. Тэр ч байтугай үүлнээс ч бэртэлгүй унаж чадна.

	Манай тарваган хүн жижигхэн далавчтай болчихвол нисэх бололцоотой болно. Нисэхдээ тэрээр харьцангуй том хэмжээний ачаатай нисэж чадна. Хэрэв бага хэмжээ хүнд ийм ашигтай юм бол яагаад хувьслын явцад хүн, одой хүн болж хувираагүй юм бэ? гэдэг асуудал гарч ирнэ.

	Нэгдүгээрт,том амьтдын эрхтнүүдийн үнэлэхүй хүч ямар ч гэсэн их учир жижиг амьтадтай тэмцэхэд ямар ч байсан хэрэгтэй. Хоёрдугаарт, том амьтдын оюуны чадал илүүтэй. Энэ нь тэмцэлд ялах бололцоог ихэсгэнэ.

	Манай гарагийн татах хүч өөр байжээ гэж үзье, тэгвэл нэлээд хөгжингүй хүн, бусад амьтдын хэмжээ өөрчлөгдөх болно. Жишээ нь, таталтын хүчийг 6 дахин багасгавал (саран дээрх шиг) хүний өндөр 6 дахин, жин нь 216 дахин, булчингийн хүч 36 дахин ихэснэ, мөн үүнтэйгээ тохирч тархи ч томсох ёстой. Ийм хүн өөрийн булчингийн хүч, өргөн оюун ухаанаараа, жижиг хүмүүс амьгүй байгальтай тэмцэхдээ биеийн давуу талтай байх ёстойг үл харгалзан ялагч болох байсан. 10 м өндөртэй сайх аварга хүн (гадаад ба дотоод төстэй талаа хадгалангаа) дэлхий дээрх хүнтэй адил хөдөлж харайх боловч гөжүүн болхи амьтан байх сан. Тэр нь өөрийн биеийн хэмжээтэй харьцуулахад зургаа дахин удаан байх юм.

	Гэхдээ булчингуудын ба оюуны үнэлэхүй хүч чадлын ачаар бүх жижиг биетэй амьтдыг байлдан дагуулах билээ.

	Эсрэгээр, хэрэв татах хүч Бархасбадь дээрх шиг 2,5 дахин өсвөл хүн маань 2,5 дахин жижгэрнэ. Өөрөөр хэлбэл, Бархасбадь дээрх хүмүүсийн хувийн жин нь тэдний ажлын чадварыг алдагдуулж өөрийн булчингийн хүчээр хөдлөх бололцоогүй болгоно. Хүн 72 см өндөртэй, тархи нь эзлэхүүн, жингээрээ 16 дахин бага, оюуны харилцааны хувьд ихээхэн хязгаарлагдмал байх байсан юм. Бусад бүх амьтад ч мөн төдий чинээ жижгэрэх учир хүн урьдын адил бичил амьд ертөнцийн эзэн нь хэвээрээ байх болно. Машин, шинэ туурвил, шинжлэх ухааны дээд хөгжлийн хувьд тун сул байна. Одоогийн дэлхий дээрх шиг, бидний итгэж явдаг ухаан санаанд багтамгүй техникийн хөгжлийг тэнд бий болно гэж найдахын хэрэггүй биз ээ. Хэрэв өндөр нам температур, амьдралд тохирохгүй агаар мандал, амьдралын хөгжилд хэрэгтэй ус, бусад элемент дутагдалтай харш нөхцөлүүд нөлөөлөхгүй бол Ангараг, Буд ба бусад жижиг гараг, дагуулууд дээр хуурай газар амьдардаг том биетэй, тархины хөгжил нь хүчирхэг амьтад байж болох байсан биз ээ.

	 


КОНСТАНТИН ЭДУАРДОВИЧ ЦИОЛКОВСКИЙ (1857—1935)

	Орос, Зөвлөлтийн суут эрдэмтэн, манай эриний шинжлэх ухаан - техникийн дэвшлийн нэгэн чухал салбар болох сансрын нислэгийн суурь үндсийг тавьж, одон орны судлал, биологи, геофизик, газар дээрх тээврийн хурдан хөлөг бүтээх, нарны энерги ашиглах талаар олон арван ном зохиол туурвиж, хавсарга динамик, нисэх хүчний болон агаарт хөөрөх онол, пуужингийн хөдөлгөөний тухай сургаал, гараг хоорондын нислэгийн онолд гайхамшигт нээлтүүд хийсэн билээ. Үүний зэрэгцээ «Саран дээр», «Газар дэлхий, тэнгэрийн тухай мөрөөдөл», «Дэлхийн гаднах Эфирийн арал» зэрэг шинжлэх ухааны уран зөгнөлийн олон арван зохиол нь зөвлөлт болон гадаадын ном сонинд хэвлэгджээ.

	Эрин үеийн сансар судлалд «Мэргэдийн оройн чимэг» гэж алдаршсан суут эрдэмтний зохиол бүтээл урьдын адил шинжлэх ухаан - техникийн дэвшил, хүн төрөлхтний гэрэлт ирээдүйн нэгэн бөхөшгүй бамбар болон ассаар авай.

	 

	⁂

	Уг номыг “Болор дуран” шалгуураар шүүсэн болно. 
Программтай танилцах бол сурталчилгаа дээр товшиж холбоос руу орно уу.

	[image: Image]



	




	⁂

	ӨГЛӨГИЙН ЭЗНИЙ СОНОРТ

	Манай номын санд байгаа бүх номыг та хүссэн үедээ ҮНЭ ТӨЛБӨРгүй авч уншиж болно.
Аливаа ажлыг хийхэд зардал гардаг шиг уг номын санг бүтээхэд багагүй зардал гарч байгаа.
Та улам олон ном ингэж унших хүсэлтэй бол бидний ажлыг дэмжин манай номын санд НОМоор болон МӨНГӨөр хандив өргөж болно.

	Таны хандивласан мөнгө:

	— хэвлэгдсэн номыг цахим хэлбэрт оруулах,

	— цахимд оруулсан номыг ариутган шүүх,

	— цахим технологийн тоног төхөөрөмж авах,

	— цахим номын санг өргөжүүлэх,

	— цахим номын сангийн чиглэлээр судалгаа хийж, сурч байгаа оюутан судлаачийг дэмжихэд зарцуулагдана.

	Хандив өргөх данс 

	"Хаан банк"

	5027 8982 35 (төгрөг) ЦОГТ ОХИН ТЭНГЭР САН

	5027 9685 00 (доллар) Tsogt okhin Tenger san

	Qpay-гээр бол (линк)



	




	УРАН ЗӨГНӨЛИЙН СЭТГЭЛ САНААНЫ ӨРНӨЛТ

	«Атомын», «Сансрын», «Автомат удирдлагын» гэхчлэн адилгүй нэр хайрлан байж бид хорь дахь зууныхаа «сүүлийг мушгидаг» дээр тун ойртлоо. Шинжлэх ухаан - техникийн дэвшилд бүхнийг чадагч их хүчинд итгэх итгэлээрээ, түүний үр шимийг алхам тутамдаа хүртэх боломжоороо өнөөгийн хүмүүс онцгой байгаа нь аргагүй ээ. Шинжлэх ухаан - техникийн бүх салбарын хөгжилд гарсан энэ дорвилог үсрэлттэй, алхаа гишгээгээ тохируулах нь өнөөгийнхний нийтлэг, байнгын хэрэгцээ юм. Гэхдээ хүний оюуны хэрэгцээ өнөөгийн боломжоор хязгаарлагддаггүй нь бүр эртнээс тодорхой болсон зүйл аж. Энэ нь оюун ухааны хөгжлийн зайлшгүй хэрэгцээ, өөрийгөө төгөлдөржүүлэн сайжруулах арга учраас танин мэдэх тэр хууль зүйнхээ дээгүүр зоригтой дүүлэн, ер бусын төсөөлөл, үл итгэм уран сэтгэмж, хосгүй гайхамшигт дүр зургийг бүтээж байдаг. Энд жигүүр ургуулж, нийтэд хүргэх хамгийн зохимжтой арга нь уран сайхан байсан бөгөөд чухамхүү үүний ачаар ямар ч үеийн, ямар ч зоримог давуулал байлаа ч гэсэн нийтийн хүсэл тэмүүллийн хүрээнд тохирч, юуны өмнө гоо сайхны таашаалаар нь дэмжин сэтгэл санааны өрнөлтөд тэжээл болж байжээ. Өөрийнхөө мэдлэг чадвараас хэтэрсэн юмны тухай ярья гэвэл түүнийг цэвэр «нүцгэнээр» нь биш, урлаг болгож тавих тэр хуулийг хүмүүс маш дээр үеэс эзэмшиж ирсний гэрч баримт ардын үлгэрээс эхлээд бидний алхам тутамд хүртэгдэж оюуны таашаал өгч байдаг.

	Сэтгэлгээний төрөл бүрийн халилыг ашиглан бүтээдэг уран зохиолын бүхэл бүтэн чиглэл хэлбэршин тогтоод нэлээд удсан боловч манай энэ үед онцгой цэцэглэн дэлгэрч байгаа нь гайхалтай хэрэг биш, хүний нийгмийн хүрч хөгжсөн тэр их өндөрлөгийн зүй ёсны үр дагавар юм.

	Хэдийгээр оройтсон нь мэдээж боловч, эдүгээ цагийн манай монгол хэлэнд ийм төрлийн зохиолыг «зөгнөлт» гэдэг болсныг эргэн тунгаахад илүүдэхгүй мэт санагдах тул холбогдох бодлыг хоёр өгүүлбэрээр илэрхийлэн, уншигч таныхаа юу гэхийг сонсъё уу. Монгол хэлний товч тайлбар тольд «Зөгнөл - зөгнөх үйлийн нэр», «Зөгнөх - юмыг урьдчилан төсөөлөн мэдэх» хэмээн тайлжээ. Ингэхлээр зөгнөл маань болох үйл явдлыг цагаас урьтаж тааварлан мэдэх гэсэн ойлголт байж таарлаа. Ийм тохиолдолд зөгнөлд гарч буй үйл явдлыг эрт орой алин боловч биелэгдэх зүйл хэмээн уншигч итгэхэд хүрнэ. Гэтэл өнгөрсөн цагийг эргүүлж авчрахаас (цаг үеийн машины) авхуулаад хэт орон зай, цаг хугацааны гэхчлэн ерөөс зөгнөлийн ихэнх гол салбарт хүний танин мэдэх чадвар, шинжлэх ухааны бүтээх боломж, материалын оршин тогтнох хэлбэрийн хязгааргүйг хэчнээн дахин үнэлэн үзлээ ч гэсэн хэзээ ч үл биелэх юмны тухай бичдэг шүү дээ. Энэ нь болохгүй юмыг болгож, байхгүй юмыг байлгасан мөртөө уншигчаа ер бусын ертөнцөд хөтлөн аялуулж чадсан уран сайхны тэр өндөр боловсруулалт үл биелэх үйл явдлын шугамаар дамжуулж хэлж чадсан нийгмийн дүгнэлтийнхээ ачаар л амилан босож «Зам явахаа» олж авсан хэрэг ээ. Сарны, Ангарагийн оршин суугчидтай бид уран зохиолоор олонтоо уулзсан хэдий ч чухамхүү очоод үзэхээр тэнд ямар нэгэн амьс гэж байсангүй. Үүний төлөө уншигч, зохиогчийг буруутгаж, зэмлээгүй нь маргаангүй ээ.

	Манай «Зөгнөл» гэж хөрвүүлж авсан үгийн уул утгыг толиноос үзвэл эх хэлээрээ бололцоогоо давуулан сэтгэх гэсэн санаа байгаа юм. Тэгэхлээр энэ биелэх үү, үгүй юү гэдэг асуултаас гадуур, алив мэдлэг боломжоос сэтгэлгээний аргаар даван гарсан тохиолдлыг, мөн тийм аргаар бичсэн зохиолыг хэлж байгаа нь магад. Бид ийм аргаар бүтсэн зохиолд «Зөгнөл» гэдэг нэр өгвөөс нөгөөх уугуул сэтгэлгээ, зан үйлэнд хэвшсэн «Зөгнөл» маань заавал танин мэдэх хэрэглэл, арга ухаан зарахгүйгээр зайлшгүй болох юмыг урьдчилан мэдэх тухайн ойлголт, байж чадахгүйд хүрээд байна. Монголчууд «зөн сонин», «зөнтэй хүүхэд» гэхчлэн ярихдаа тэнд гарцаагүй биш ч гэсэн магадгүй болох юмны тухай ойлголт агуулж байдаг биз дээ. Тэгэхлээр үе үе цухалзах болсон «Уран сэтгэмжийн» гэдэг нь арай ойролцоо очиж мэдэх юм биш биз дээ. Ховор биш тохиолдолд зохиолд гарсан санаа дүгнэлт тэр ч байтугай зарим үйл явдалд амьдралд биелдэг нь үнэн. Гэхдээ энэ нь зохиолчийн өмнөө тавьсан зорилгоос урган гарсан зүй ёсны гол үр дүн нь биш юм. Ер нь уран зохиол шинжлэх ухааны үйлийг өрсөн хийх, түүнийг аливаа мухардал төөрөгдлөөс гаргах зорилт огт тавьдаггүй бөгөөд тавих ч хэрэггүй юм. Учир нь шинжлэх ухаанд өөрт нь ирээдүйгээ хол ойр харж боловсруулах арга ухаан, хүч боломж хамаагүй их байх шүү дээ. Харин биелдэг нь юуны хүч вэ гэвэл, тухайн зохиолч шинжлэх ухааны үр дүнгээс шууд «будаа идэж», түүний хөгжлийн чиг хандлагад ерөнхийдөө захирагдаж бичсэний тул тийм болж буй хэрэг юм. «Үг хөөхөөр, үхэр хөө» гэдгийг бодсон ч, ганц үгийн хувьд нь бодсон ч зохиолын тухайн төрлийг юу гэх нь нэг их чухал биш санагдаж болох боловч нэр томьёо буруу тогтсоноос түүнд хамаарч байгаа ойлголт агуулгаараа тохирохгүй болж элдэв будилаан тарих талтай байдаг. Жишээ гэхэд, «Зөгнөл» гэдэг үгийн заншмал утгад тохирсон тийм зохиолыг манай уншигчид нэхэж, таны тэр зохиолын биелэх хугацаа хэдийд вэ? гэх юм уу, ер үл биелэх юмны тухай бичив хэмээн зэмлэдэг заншил тогтвол орчин, цагийн бусад үндэсний уншигчдаас тун хол тасарч харагдах юм.

	Манай уншигчдын ихэнх нь хүүхэд залуус. Уншигчдын судалгаанаас үзэхэд, ийм насныхан зөгнөлд (заншсанаар нь ингэж хэрэглэв) юм юмнаас их дуртай байдаг аж. Энэ нь тэдний дэвэргэн сониуч зантай голчлон холбогдох мэт боловч ирээдүйн их бололцоог нээн харж, түүнд өөрсдийн амьдралыг тохируулах хүсэл нь бас нөлөөтэй биз ээ. Чухамхүү зөгнөлт зохиол сонирхсоныхоо ачаар ирээдүйд шинжлэх ухаан - техникийн салбарт хүчээ сорих шийдвэр гаргасан гэх хүмүүс маш олон тохиолддог аж.

	Энэ бол уран зохиолын дурдсан төрөл нийгэмд гоозүй, уран сайхны хүмүүжил олгох үндсэн үүргийнхээ зэрэгцээ шинжлэх ухааны сэтгэлгээгээ хөгжүүлэх тэр чиглэлд хүч авьяасаа дайчлах эрмэлзэл сонирхолтой хүмүүс олноор төрөхөд үнэлж баршгүй их тус хүргэдгийн гэрч юм. Социалист монголын уншигчид, түүний залуу үед зөгнөлт зохиолын хүрэлцээ үнэхээр хомс байгааг бид юугаар ч цагаатгаж чадахгүй. Одоо өдрийн од шиг гарч байгаа зөгнөлт зохиол, үндэсний зохиолчдын «Маргаашийн мэнд» бяцхан эмхэтгэл, хоёр жилд нэг удаа зургаахан хэвлэлийн хуудсанд багтаан гаргаж байна. Үүнийг уншигчдын тоо, хэрэгцээ хоёртой харьцуулбал юухан байх билээ.

	Бид уншигчдын бодит хэрэгцээ, нийгмийн шаардлагыг харгалзаж зөгнөлт зохиолыг судлах, сурталчлах, сонирхон оролдогчдыг хөхиүлэн дэмжих талаар өрнүүн ажил зохиох хэрэгтэй бөгөөд энэ нь дан ганц Зохиолчдын эвлэл төдийгүй хүүхэд залуучуудын байгууллагын үүрэг байх нь дамжиггүй.

	Эх хэлээрээ зөгнөл уншдаг, хүмүүсийн хэрэгцээг бага боловч хангах зорилгоор бид «Уран зөгнөлт зохиолын дээж» гэсэн энэ анхны номыг гаргаж байна. Энд олон үндэсний зөгнөлийн төлөөлөгчид, тэдний харилцан адилгүй хэлбэр шинжийн зөгнөлт зохиол орсон юм. Анхны энэ номд бид манай уншигчидтай ямар нэг хэмжээгээр танил болсон зохиолчдын бүтээлээс авах гэж оролдлоо. Яагаад гэвэл орчин үеийн зөгнөл, хэлбэр маяг, зөгнөлийн далайцын хувьд асар олон болсон бөгөөд зарим талаар ер бусын мэт санагдаж болохуйц учир танил өнгө аясаас түүнд алгуур (дараачийн цувралаар) дамжин хүрэх нь зүйтэй гэсэн бодолд захирагдсаных. Мөн энд орчуулах эрдмийн авьяас харилцан адилгүй хүмүүс зөгнөлт өгүүллэгийг сонирхон эх хэлнээ хөрвүүлсэн нь нэн таатай санагдана. Харин зохиогчийн өнгө аясыг аль болохоор хадгалах талаар бид ч Улсын хэвлэлийн нэгдсэн редакцын газар ч чухалчлан анхаарсан болно.

	Таны өмнөө дэлгэсэн энэ ном, орчин үеийн зөгнөлд зонхилж байгаа гол гол чиглэлийн тухай ерөнхий төсөөлөл олгоход хараахан хүрэлцэхгүй байж мэднэ. Орон зай, цаг хугацааг зөгнөлийн аргаар эзэмших, дэлхий түүний орчин, сансрын нууцад нэвтрэх, манай гарагийн сэтгэл зовоож байдаг элдэв асуудлыг шийдэх, амьд ертөнцийн нандин нууцыг тайлан ашиглах зэрэг уламжлалт сэдвээс нийгмийн тухай, сэтгэлзүйн тухай зөгнөлд шилжих өвөрмөц үйл явц эдүгээ илэрхий ажиглагдах болжээ. Энэ бол нэг талаас хүн - байгаль хоёрын, нөгөө талаас хүний бие сэтгэл - шинжлэх ухаан - техник хоёрын харьцаа нарийн төвөгтэй болж ирсэнтэй холбоотой нь мэдээж. Гэхдээ манай үеийн нийгмийн чиглэлийн зөгнөлд шийдвэрлэх байрыг дэлхий гараг дээр «ноёлж буй» үзэл суртлын зарчмын хувьд эсрэг тэсрэг туйлшрал, нийгмийн адилгүй байгуулал, шинжлэх ухаан - техникийн болон эдийн засгийн боломжийг адилгүйгээр ашиглах байдлаас амьдрал ахуй, сэтгэл оюунд тусах нөлөөг тайлан, эрүүл ухааны мөнхийн ялалтыг дуулах явдал гол бөгөөд нэн тулгамдсан чиглэл хэвээр байх болно.

	Шинжлэх ухаан - техникийн зөгнөлд (шинжлэх ухаан - техникийн үр дүнд хүрэх, түүнийг ашиглах чиглэлд үйл явдал өрнөж, мөн энэ давхаргад хамаарах баатрууд үйлчилдэг чиглэл) сансар судлал онцгой өргөн дэвжээ нээж байгаа болохоор сүүлийн хорин жилд энэ чиглэлийн зохиол зонхилох байр эзэлж байлаа. Ийм зохиолыг эх хэлнээ буулгахад манай үгийн санд тэр бүр хэлбэршээгүй огторгуй одон орон; сансрын техникийн болон шинжлэх ухааны бусад салбарын нэр томьёоны бэрхшээлтэй тулгарах тал нэн тэргүүнээ ажиглагдаж байна. Биологийн ирээдүйг зөгнөхөд мөн ийм асуудал тулгарах төлөвтэй. Тухайн байдлыг харгалзан, шаардлагатай чухал нэр томьёог (зохиогчийн санаанаасаа авсан нэрс ч их байдаг) эх хэлнээ хөрвүүлэх юм уу, тайлбарлах шаардлага ч багагүй гарч байна. Энд физик - техник, генетикийн салбарын нэр томьёоны толь гарвал их нэмэр болох нь мэдээж. Одоохондоо зөгнөлчид сансрын нисэгчид юм уу, хэн нэгэн эрдэмтэнд очиж тусламж гуйх нь хамгийн дөт зам байна. Үүнийг ч гэсэн санаачилгатай дүүрэн ашиглавал бага юм биш ээ. Товчоор хэлбэл зөгнөл сонирхон оролдогчдод дайчин шантаршгүй эрэл хайгуул урлах зүйн хувьд ч зөгнөлт санааны шугамаа олж тавих талд ч дутагдалтай байгаагаас эрин үеийн уншигчдын хэрэгцээг хангахгүй улбагар юм гаргахад хүрч байгааг нуух явдалгүй юм. Эцсийн эцэст бидний «зөгнөл» гэж нэрлээд байгаа сэтгэмжийн тэр халил, агуу их дүүлэлт л хүнийг хүн болгож, үргэлж урагш нь дагуулж байдаг, идэвхтэй амьдралын мөнхийн зайлшгүй чанар, манай оюун санааны шавхагдашгүй хүчин юм болохоор алив уншигчийн санаанд элбэг багтах «зөгнөлийг» бид тэдэнд барьж яахан болох билээ. Манай эхлэн бичигчид зөгнөлт санааг хүн бүрд байдаг, оюун ухааны зүй ёсны шинж гэдгийг бодохгүй, зөгнөлийн нийгмийн үүргийг гүйцэд ухамсарлахгүй, нийт хүн төрөлхтний хувьд биш, тодорхой үндэстэн, газар нутгийн хүрээнд бодож зохиолын шугамаа сонгох зэргээр алдах нь олонтоо үзэгдэж байна.

	А. П. Чехов, «Үржүүлэхийн хүрд үндэснийх байдаггүй шиг шинжлэх ухаан үндэсний гэж байдаггүй» гэж хэлсэн байдаг нь нефть олдоогүй газраас нефть олсон маягаар бичсэн юмыг «Зөгнөл» болгож болохгүй ээ.

	Шинжлэх ухааны сэтгэлгээний түвшин энд тэнд өөр байж болох боловч түүний тухай ярихад хүрвэл нийт хүн төрөлхтний хүрээгээр авч үзнэ гэсэн санаа юм. Бидний бас өөр алдаа гэвэл, ямар нэг сэдэв болчихмоор санаа олж авсандаа хөтлөгдөөд гол сүнс буюу урлах ухаанаа орхидог. Урлах арга дүй дутвал ямар догь санаа ч уран зохиол болж эс чадна. Хамтран зүтгэгч залуу нөхдөдөө төдийгүй, нийт уншигчдад дээрх бодлоо хүрээсэй гэж туйлаас бодохын учир энэ номын оршлыг боловч сул орхиж түвдсэнгүй. Үг олдож, үхэр холдохоос өмнө чухам энэ номынхоо тухай цөөн зүйл учирлах цаг болсон шиг санагдана.

	Уран зөгнөлийг «Утга зохиолын мөрөөдөл» гэж батлан хэлэх тийм ч амаргүй. Гэхдээ агуу их хүмүүс, сод ухаантан бүгд л уран сэтгэмжээр жигүүрлэж туурвилаа өнгөрүүлсэн гэдэг нь оргүй ч биш байх аа.

	Уран зөгнөлт ертөнцөд, зөгнөлт зохиолын эцэг гэж өргөмжлөгдсөн Жюль Верн, нийгмийн уран зөгнөлийн нэрт төлөөлөгч Херберт Уэллс зэрэг мэргэжлийн уран сэтгэмжийн зохиолчдоос гадна, дэлхийн сонгодог зохиолч Д. Дефо, Уэлл Жемс, Эдгар По, В. Гюго, С. Томпсон, П. Андерсон, Ж. Свифт, А. Додэ, А. С. Пушкин, А. Толстой нарын зохиол бүтээлд уран зөгнөл орхигдоогүй юм.

	Орчин үеийн монголын уран зохиолыг үндэслэгчийн нэг, манай их зохиолч Д. Нацагдорж, Эдгар Погийн «Алтан цох» гэдэг уран сэтгэмжийн туужийг эх хэлнээ хөрвүүлэн уншигч олондоо өргөн барьсан ба өөрөө «Харанхуй хад» гэдэг зөгнөлт өгүүллэг бичиж нийтлүүлсэн байна. Их зохиолч маань хувьсгалын эхэн үед монгол түмэнд уран сэтгэмжийн яруу сайхныг ойлгуулах гэж бөхөшгүй тэр зулыг бадамлан асаасан байна.

	Орчин үед, ЗХУ-ын утга зохиолын уран зөгнөлийн ертөнцөд шинэ шинэ эргэлт гарсаар байна.

	Дэлхийн уран зөгнөлт ертөнцөд хүндэтгэлтэйгээр нэр нь багтаж байгаа аугаа их эрдэмтэн, сансар судлалын эцэг К. Э. Циолковский, шантаршгүй зоригт уран сэтгэгч А. Беляев, XX зууны уран сэтгэмжийн яруу дууч И. Ефремов болон ЗХУ-ын төрийн шагналт зөгнөлт зохиолч Кир Булычев, А. ба В. Стругацкий нар, А. Казанцев, Г. Гуревич болон залуу уран зөгнөлч М. Пухов, В. Щербаков зэрэг зохиолчдын бүтээлээс гадна БНБАУ, БНАГУ, БНПАУ, БНСРУ, БНУАУ-ын зохиолчдын зөгнөлт өгүүллэгийг орчуулж энэ номд орууллаа.

	Үүний зэрэгцээ шинжлэх ухаан - техникийн талаар өндөр хөгжилд хүрсэн АНУ, Англи, Япон, Итали зэрэг орны уран зөгнөлийн нэрт төлөөлөгчдийн өгүүллийг багтаасан юм.

	Энэ дээж бичигт тийм ч амар шийдвэрлэгдэмгүй асуудлыг орон зай, цаг хугацаа, нийгмийн өмнө тавигдсан хүний хариуцлагыг итгэмээргүй орчин нөхцөлд шийдвэрлэж байгааг уншигчид мэдэх болно.

	«Шинжлэх ухааны чансаатай зөгнөлт зохиолыг сайтар эргэцүүлэн унших нь хэнд ч атугай арван жилийн цаадах ирээдүйг харахад тун хэрэгтэй» гэж сансрын нисэгч Георгий Береговой хэлсэнчлэн уран зөгнөл сонирхогч, мөрөөдөн тэмүүлэгч, уран сэтгэгч уншигч та бүхэнд оюуны зохих таашаал өгч уран сэтгэлгээний өрнөлт бүхий ирээдүй өөд тэмүүлэх эрчилсэн хүчинд чинь бага ч болов түлхэц болно хэмээн орчуулагч нөхөд маань найдсан нь магад.

	Цаашдын үйлсэд тустайг бодолцон, энэ номын чанар чансааны талаар ямар нэг санал байвал бага гэлгүй хэлэхийг уншигч олноос юуны өмнө хүсье. Энд бас үндэсний зөгнөлт зохиолын цаашдын хувь заяаны тухай уншигч түмнээс санаа тавьж бүх талаар өргөн дэмжих оргилсон хүсэлтэй гэдэгт итгэж байгаагаа бид давхар бодолцсон болно.

	Уран зөгнөлт зохиолын дээж номын дараачийн дугаар хүртэлх аян замын өлзийтэйд бадран дэгжих уншигч таны оюуны өрнөлийн хүчирхэг халил чинь огторгуйн хязгааргүй шиг байг гэж ерөөе.

	 

	Ж. Гал

